പാര്ലമെന്റില് ബഹളം തുടര്ക്കഥ ന്യൂഡല്ഹി: പാര്ലമെന്റിന്റെ വര്ഷകാല സമ്മേളനത്തില് ഇന്നലെയും ബഹളമയം. നടപടികള് സുഗമമായി നടത്താന് കഴിയില്ലെന്നു ബോധ്യമായതോടെ പലവട്ടം നിര്ത്തിവച്ച ലോക്സഭയും രാജ്യസഭയും ഒടുവില് ഇന്നു ചേരാന് പിരിഞ്ഞു. വിവിധ വിഷയങ്ങള് ഉന്നയിച്ച് പ്രതിപക്ഷം ബഹളം തുടരുന്നതിനിടെ ലോക്സഭ ആദ്യം 12 വരെയും പിന്നീട് മൂന്നു തവണയായി അഞ്ചുവരെയും നിര്ത്തിവച്ചശേഷമാണു നടപടികള് ഇന്നലത്തേക്ക് അവസാനിപ്പിച്ചത്. പെഗാസസ്, ഡല്ഹിയിലെ ദളിത് പെണ്കുട്ടിയുടെ ദുരൂഹമരണം, കര്ഷക സമരം തുടങ്ങിയ വിഷയങ്ങള് ഉയര്ത്തിയായിരുന്നു പ്രതിപക്ഷ പ്രക്ഷോഭം. ബഹളം തുടരുന്നതിനിടെ ലോക്സഭയില് കേന്ദ്ര സര്വകലാശാലാ ഭേദഗതി ബില് 2021 അവതരിപ്പിച്ചു.രാജ്യസഭയിലും സമാനസാഹചര്യമായിരുന്നു. തൃണമൂല് എം.പിമാരുടെ ചെയ്തികള് സഭയുടെ അന്തസിനു ചേര്ന്നതല്ലെന്ന് ഡെപ്യൂട്ടി ചെയര്മാന് തുടക്കത്തിലേ സൂചിപ്പിച്ചത് ബഹളത്തിനു വഴിയൊരുക്കി. തൃണമൂല് അംഗങ്ങള് ഗ്ലാസ് തല്ലിപ്പൊട്ടിച്ചെന്നും ഒരു വനിതാ സുരക്ഷാ ഉദ്യോഗസ്ഥയെ പരുക്കേല്പ്പിച്ചെന്നുമുള്ള പരാമര്ശങ്ങള് ബഹളം മൂര്ധന്യത്തിലാക്കി. ഇതിനിടെ എസന്ഷ്യല് ഡിഫന്സ് സര്വീസസ് ബില് 2021 രാജ്യസഭ പാസാക്കി.